CELEX: C2004/262/57
Language: da
Date: 2004-10-23 00:00:00
Title: Sag T-259/04: Sag anlagt den 21. juni 2004 af Anne Koistinen mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/29
            
         Sag anlagt den 21. juni 2004 af Anne Koistinen mod Kommissionen for De Europæiske Fællesskaber
   (Sag T-259/04)
   (2004/C 262/57)
   Processprog: fransk
   Ved De Europæiske Fællesskabers Ret i Første Instans er der den 21. juni 2004 anlagt sag mod Kommissionen for De Europæiske Fællesskaber af Anne Koistinen Bruxelles, ved avocats Sébastian Orlandi, Albert Coolen, Jean-Noël Louis og Etienne Marchal, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation af Kommissionens afgørelse om afslag på at tildele sagsøgeren det i artikel 4, stk. 1, litra a), i bilag VII til vedtægten fastsatte udlandstillæg og om fastsættelse af hendes hjemsted til Bruxelles.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren tiltrådte tjenesten som hjælpeansat ved Kommissionen den 16. januar 2002. Den 1. juli 2003 blev hun udnævnt til tjenestemand på prøve. Sagsøgeren havde forud for sin indtræden i Kommissionens tjeneste fra den 15. januar 1996 til den 16. august 1998 arbejdet i en privat virksomhed i Bruxelles, fra den 17. august 1998 til den 2. september 1998 i samme virksomhed i Helsinki og fra den 7. september 1998 til den 15. januar 2002 i Bruxelles for »Finpro«, som er en organisation, der ikke arbejder med gevinst for øje.
   Sagsøgeren anfægter i denne sag Kommissionens afgørelse om ikke at tildele hende udlandstillæg. Hun har påberåbt sig, at artikel 4, stk. 1, litra a), i bilag VII til vedtægten er tilsidesat, og gjort gældende, at hun hverken har haft bopæl eller udøvet sit hovederhverv i Bruxelles i hele den i denne bestemmelse fastsatte referenceperiode, idet hun har boet og arbejdet i Helsinki fra den 17. august 1998 til den 2. september 1998. Subsidiært har hun gjort gældende, at »Finpro« var en del af Finlands Faste Repræsentation ved Den Europæiske Union og at der som følge heraf ikke bør tages hensyn til den periode, hun arbejdede for denne organisation, da der er tale om tjeneste for en stat.